DIRECȚIA BIODIVERSITATE

Nr. înreg.: DB/140427

**REFERAT DE APROBARE**

Prezentul proiect de ordin acordă derogarea pentru capturarea unor exemplare din speciile de păsări în baza procedurii de acordare a derogărilor de la măsurile de protecție strictă a speciilor de floră și faună sălbatică, în scopul cercetării științifice.

Derogarea este acordată Stațiunii Biologice “Prof. Dr. Ioan Borcea” Agigea a Universității “Alexandru Ioan Cuza” din Iași. Derogarea este necesară pentru studierea migrației păsărilor sălbatice pe ruta de migrație *Via Pontica*. Această temă de cercetare își propune studierea migrației păsărilor sălbatice (în special), ce migrează prin Vestul Mării Negre, folosind metodele specifice stațiilor ornitologice, precum și influența indicilor climatici continentali asupra migrației și iernării speciilor de păsări din România și Republica Moldova. În cadrul acestei teme de cercetare, vor fi analizate mișcările populaționale în perioadele postreproductive în raportcu indici climatici continentali (Indicele Nord-Atlantic și Oscilațiile Arctice).

La baza elaborării prezentului ordin au stat prevederile at.38 alin.(2) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată prin Legea nr.49/2011,de asemenea, prevederile Ordinului ministrului mediului și al ministrului agriculturii, pădurilor și dezvoltării rurale nr.203/14/2009 privind procedura de stabilire a derogărilor de la măsurile de protecţie a speciilor de floră şi de faună.

Derogările se stabilesc de către autoritatea publică centrală pentru protecţia mediului, cu avizul Academiei Române, anual şi ori de câte ori este nevoie, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural.

La stabilirea derogării au fost întrunite cumulativ condițiile prevăzute la art.1 alin.(3) din Ordinului ministrului mediului și al ministrului agriculturii, pădurilor și dezvoltării rurale nr.203/14/2009 privind procedura de stabilire a derogărilor de la măsurile de protecţie a speciilor de floră şi de faună, respectiv nu există o alternativă acceptabilă, iar măsurile derogatorii nu sunt în detrimentul menținerii populației într-o stare de conservare favorabilă.

Derogarea este acordată Stațiunii Biologice Marine “Prof. dr. Ioan Borcea” Agigea a Universității “Alexandru Ioan Cuza” din Iași. Metodele folosite sunt specifice capturării în stare vie a exemplarelor de păsări, iar examinarea, inelarea și eliberarea acestora are loc la foarte scurt timp de la capturare. Exemplarele se verifică la momentul capturării, se colectează informațiile științifice și exemplarele se eliberează vii după ce li se pune un inel ornitologic de identificare pe picior. Inelarea este efectuată doar de persoane autorizate de către Centrala Ornitologică Română sau alte centrale ornitologice afiliate EURING.

Având în vedere cele de mai sus supunem spre aprobare prezentul proiect de Ordin.

Director General

Viorel Andrei TUFEANU

Șef serviciu Sorina Cristina MARIN, Serviciul Biodiversitate- Biosecuritate

Elaborat: Antonia OPRIȘAN Consilier, Direcția Biodiversitate